b'\n_START_ARTICLE_\nOtto Josias Nicolai M\xc3\xb8rch\n_START_SECTION_\nGartner\n_START_PARAGRAPH_\nM\xc3\xb8rch, hvis far, A. Lowson M\xc3\xb8rch, var kapellan i Aalborg, senere sognepr\xc3\xa6st i Dronninglund, l\xc3\xa6rte gartneriet i Rosenborg Have og tog gartnereksamen 1820, eksamen i botanik og botanisk havedyrkning 1823. Efter at have opholdt sig tre \xc3\xa5r i Holland, hvor han arbejdede i I.V. Schoemachers gartneri, blev han 1826 gartner ved den botaniske have i Lund, og 1829 forflyttedes han til Den Botaniske Have i K\xc3\xb8benhavn. Samme \xc3\xa5r blev han udn\xc3\xa6vnt til medlem af gartner-eksamenskommissionen. 1835 foretog han en rejse til England og senere til Tyskland._NEWLINE_26. maj 1826 \xc3\xa6gtede han Juliane Dorothea Sj\xc3\xb8beck (1805 \xe2\x80\x93 1880), datter af bogbindermester Johannes Sj\xc3\xb8beck i Lund og Anna Louisa f\xc3\xb8dt Bergman. Efter M\xc3\xb8rchs d\xc3\xb8d, 25. juli 1842, oprettede enken et blomsterudsalg i K\xc3\xb8benhavn, som blev et af de f\xc3\xb8rste, der etableredes ved privat initiativ (det f\xc3\xb8rste oprettedes i K\xc3\xb8benhavn 1834 med underst\xc3\xb8ttelse af det danske Landhusholdningsselskab, og endnu i 1866 var der kun fire blomsterudsalg i K\xc3\xb8benhavn).'